Document ID: 32012R0568
Publication Date: 2012-06-28

Title and Content:
VYKONÁVACIE NARIADENIE KOMISIE (EÚ) č. 568/2012
z 28. júna 2012,
ktorým sa mení a dopĺňa nariadenie (ES) č. 555/2008, pokiaľ ide o predkladanie podporných programov v sektore vinohradníctva a vinárstva
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 103za v spojení s jeho článkom 4,
keďže:
(1)
V článku 103k ods. 1 prvom pododseku nariadenia (ES) č. 1234/2007 sa ustanovuje, že každý vyrábajúci členský štát uvedený v prílohe Xb k uvedenému nariadeniu predloží Komisii návrh päťročného podporného programu s opatreniami na pomoc sektoru vinohradníctva a vinárstva.
(2)
V článku 2 ods. 1 nariadenia Komisie (ES) č. 555/2008 z 27. júna 2008, ktorým sa ustanovujú podrobné pravidlá vykonávania nariadenia Rady (ES) č. 479/2008 o spoločnej organizácii trhu s vínom, pokiaľ ide o podporné programy, obchod s tretími krajinami, výrobný potenciál a kontroly vo vinárskom sektore (2), sa ustanovuje, že prvé predložené podporné programy sa majú vzťahovať na päť rozpočtových rokov od roku 2009 do roku 2013.
(3)
S cieľom pripraviť sa na druhé predkladanie návrhov podporných programov na rozpočtové roky 2014 až 2018 by sa mal stanoviť rámec, ako aj osobitné požiadavky pre nové programové obdobie. Takisto je nevyhnutné stanoviť termín druhého predkladania návrhov podporných programov.
(4)
Termín by sa mal stanoviť aj pre členské štáty, ktoré si želajú previesť sumu svojho vnútroštátneho finančného balíka z roku 2014 do režimu jednotnej platby, ako sa ustanovuje v článku 103o nariadenia (ES) č. 1234/2007.
(5)
Nariadenie (ES) č. 555/2008 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 555/2008 sa mení a dopĺňa takto:
(1)
Článok 2 sa nahrádza takto:
„Článok 2
Predkladanie podporných programov
1. Prvé predloženie návrhu podporného programu uvedené v článku 103k ods. 1 prvom pododseku nariadenia (ES) č. 1234/2007 sa vzťahuje na päť rozpočtových rokov 2009 až 2013.
Na rozpočtové roky 2014 až 2018 predkladajú členské štáty Komisii svoje návrhy podporných programov do 1. marca 2013. Ak sa po uvedenom dátume upraví vnútroštátny finančný balík predpokladaný na obdobie od rozpočtového roku 2014, členské štáty mu prispôsobia svoje podporné programy.
Členské štáty sprístupnia Komisii svoje návrhy podporných programov prostredníctvom elektronických prostriedkov s využitím formulára uvedeného v prílohe I.
Finančné plánovanie týkajúce sa návrhov podporných programov uvedených v prvom a druhom pododseku predkladajú členské štáty Komisii pomocou formulára uvedeného v prílohe II.
2. Členské štáty oznámia Komisii svoje právne predpisy týkajúce sa návrhov podporných programov uvedených v odseku 1 po ich prijatí alebo úprave. Toto oznámenie možno uskutočniť tak, že členské štáty Komisiu informujú o webovej stránke, na ktorej sú tieto predpisy verejne dostupné.
3. Členské štáty, ktoré sa rozhodnú previesť celú sumu svojho vnútroštátneho finančného balíka počnúc rozpočtovým rokom 2010 a za celé obdobie uvedené v odseku 1 prvom pododseku do režimu jednotnej platby, jednorazovo predložia pred 30. júnom 2008 formulár uvedený v prílohe II k tomuto nariadeniu riadne vyplnený v príslušnom riadku.
Členské štáty, ktoré sa rozhodnú previesť celú sumu svojho vnútroštátneho finančného balíka počnúc rozpočtovým rokom 2014 a za celé obdobie uvedené v oderu 1 druhom pododseku do režimu jednotnej platby, predložia pred 1. decembrom 2012 formulár uvedený v prílohe II riadne vyplnený v príslušnom riadku.
4. Členské štáty, ktoré sa rozhodnú zaviesť svoj podporný program zahŕňajúci regionálne osobitosti, môžu predložiť aj podrobnosti podľa regiónov pomocou formulára uvedeného v prílohe III.
5. Členské štáty nesú zodpovednosť za výdavky odo dňa, keď je ich podporný program doručený Komisii, po deň jeho uplatniteľnosti podľa článku 103k ods. 2 prvého pododseku nariadenia (ES) č. 1234/2007.“
(2)
Prílohy I, II, III, IV, V, VI, VII, VIII, VIIIa a VIIIb sa menia a dopĺňajú v súlade s prílohou k tomuto nariadeniu.
Článok 2
Nadobudnutie účinnosti
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. júna 2012

Classification:
Level 1 Topics: 100150
100157
100143
100156
Level 2 Topics: 100171
100256
100223
100250
100245
Level 3 Topics: 2723
2442
2460
4488
5017
2443
All Topics: 2173
2793
2965
4713
4734
5334
8459